GiliGold/VAD_KnessetCorpus huggingface dataset:
דגנית שי: היא ממליצה, מעבירה את המלצתה באמצעות מחלקה במשרד לוועדת תמיכות של המשרד שהיא הגוף שמוסמך להחליט על חלוקת התמיכות.
דגנית שי: זאת אומרת, שהשר והמנכ"ל אינם אמורים להתערב בכלל בהליך קבלת ההחלטות.
דגנית שי: השר אף אינו רשאי להתערב בקביעת סכומים למוסד ציבור זה או אחר.
דגנית שי: למרות זאת, מצאנו שלעיתים התערבו השר והמנכ"ל בהמלצות, ופעלו לשינוי סכומי התמיכה למוסדות ציבור מסוימים.
דגנית שי: לעיתים שינו את המלצת המדור לקראת הגשתה לוועדת התמיכות ללא נימוק או הסבר.
דגנית שי: העובדה שההמלצה עברה שינוי, לא באה לידי ביטוי במסמכים שהוגשו לוועדת תמיכות.
דגנית שי: אני רוצה לצטט מהדוח את המסקנה שלנו: "השר והמנכ"ל התערבו התערבות פסולה בחלוקת כספי התמיכות בתחום התרבות הערבית, ובכך הפרו שני עקרונות שיש לנהוג לפיהם: סבירות ושוויון בין מקבלי התמיכה.
דגנית שי: התנהגות זו עלולה לפגוע באמון הציבור שהמשרד מחלק תמיכות באופן לא הוגן".
דגנית שי: ההמלצות שהגיעו לוועדת תמיכות מלשכת המנכ"ל היו שונות מההמלצות של המדור, הוכנסו בהן שינויים ולוועדה לא נמסר על כך.
דגנית שי: בסך הכול, נערכו שינויים ב- - -
יואל חסון: תסבירי את העניין הזה.
יואל חסון: המדור קיבל החלטה מסוימת.
דגנית שי: המדור ממליץ לוועדת תמיכות באמצעות המחלקה שנמצאת במשרד.
יואל חסון: משהו קרה בדרך בין זה לבין ועדת התמיכות.
דגנית שי: משהו קרה בדרך.
יואל חסון: תסבירי את זה.
דגנית שי: השר והמנכ"ל ערכו שינויים בסכומי התמיכה המומלצים.
יואל חסון: בידיעה ובהתייעצות עם אנשי המדור?
דגנית שי: לא בידיעה, לא בהתייעצות, לא עם אנשי המדור, ולא עם חברי ועדת תמיכות.
יואל חסון: וכשזה הגיע לוועדת התמיכות ישב שם נציג המדור.
דגנית שי: ישב שם יושב-ראש המדור לפחות בישיבה אחת.
יואל חסון: והוא ראה שהנתונים ש- - -
דגנית שי: הוא ראה, ולא העיר על כך.
יואל חסון: מי היה נציג המדור?
דגנית שי: מר אמין ענבתאווי.
יואל חסון: האם הוא פה?
אופיר פינס-פז: חבר הכנסת חסון, לפי ייעוץ של מנהלת הוועדה אני יוצא מהישיבה למרות שהדוח לא עליי.
אופיר פינס-פז: אני חבר הוועדה.
יואל חסון: או,קיי.
יואל חסון: תודה שבאת.
חנה פריידין: לחבר ועדה זה לא מוגבל לשנתיים.
חנה פריידין: יושב-ראש ועדה זה שנתיים.
חנה פריידין: לדעתי צריך לשנות את זה.
חנה פריידין: זה כבר קרה לנו עם רוני בר-און כשר אוצר לשעבר, וזה משהו מוזר ביותר.
יואל חסון: מה היה תפקידו של מר אמין ענבתאווי?
דגנית שי: הוא היה יושב-ראש המדור שהוא החלק המקצועי שאמור לתת המלצות.
דגנית שי: בסך הכול נעשו שינויים בסכומים המומלצים ל-46 מוסדות ציבור ורשויות מקומיות - 37% מסך הכול - ללא נימוקים.
דגנית שי: אנחנו לומדים מכך שהשר ביקש להטיב עם עמותות מסוימות.
דגנית שי: כפי שביקשת לציין, יושב-ראש המדור השתתף בישיבה הראשונה של ועדת תמיכות, וגם כאשר הוא התבקש להעיר על החלטות המדור, הוא לא התריע על השינויים שנעשו בסכומים המומלצים.
דגנית שי: משרד המשפטים קיבל מידע, והשיג על אופן חלוקת התמיכות.
דגנית שי: בעקבות התערבותו, המדור נתן המלצה נוספת.
דגנית שי: משרד המשפטים הבהיר שרק כאשר ועדת תמיכות סבורה כי יש פגמים בהמלצת המדור, היא רשאית לערוך התאמות מקצועיות.
דגנית שי: לא הועלתה פה הטענה שיש פגמים בהמלצת המדור.
דגנית שי: ולכן, המדור העביר שוב המלצה.
דגנית שי: ועדת תמיכות קיבלה עוד החלטות.
דגנית שי: אבל, חלק מההחלטות האלו הושפעו שוב מהמלצת ההנהלה שהגיעה מהשר או מהמנכ"ל, ודברים נקבעו משיקולים שאינם מקצועיים – זה באשר לתמיכות לתרבות ערבית.
דגנית שי: נושא אחר שבדקנו הוא נושא של תשלומים בעד רכישת שירותים ותמיכות.
דגנית שי: החשב הכללי פרסם קווים מנחים לאבחנה בין תמיכות לבין רכישת שירותים.
דגנית שי: למשל, כאשר המדינה משתתפת במימון פעילות שאין מחובתה לממן, מדובר בתמיכה.
דגנית שי: אולם, כאשר היא משתתפת במימון מטלה שאלמלא בוצעה בידי מקבל התשלום היא היתה מבצעת בעצמה, מדובר ברכישת שירות.
דגנית שי: בשלושה מקרים מצאנו שוועדת המכרזים של המשרד פעלה בניגוד לקווים המנחים.
דגנית שי: אישרה רכישת שירותים מרשויות מקומיות למרות שצריך היה לראות בבקשתן בקשה לתמיכה.
דגנית שי: נושא אחר הוא מינוי מועצות על פי חוק.
דגנית שי: מינהל התרבות נעזר ב-14 מועצות ציבוריות שהוקמו לפי חוקים ייחודיים לכל אחת מהן.
דגנית שי: בינואר 2005 פג תוקף מינויים של חברי מועצת המוזיאונים, ובמשך ארבע שנים וחצי לא מונתה מועצה חדשה.
דגנית שי: רק בינואר 2009 הושלמו הליכי מינויה.
דגנית שי: מה המשמעות של הדבר?
דגנית שי: במשך שלוש שנים נמנע ממוזיאונים חדשים לנסות ולקבל מהמשרד הכרה, ולגייס באמצעותה משאבים נוספים.
דגנית שי: לשכת השר טיפלה במינויים.
דגנית שי: היא טיפלה בזה באופן לא מספק, לא עשתה את המאמצים הנדרשים.
דגנית שי: לדוגמה, במשך שנה וחצי לא השלים המשרד את תהליכי המינוי של - - - עובדי מדינה לאותה מועצה.
דגנית שי: מועצה אחרת, הרשות הלאומית לתרבות האידיש, הוקמה על פי חוק, ובאוקטובר 2005 פג תוקף המינוי של חבריה.
דגנית שי: לא מונו חברים חדשים.
דגנית שי: בעקבות זאת הפסיק המשרד להעביר כספים למועצה, ופעולות שהיא עשתה למען דוברי האידיש בארץ נפגעו פגיעה של ממש.
דגנית שי: לקראת סוף ספטמבר 2007, כחצי שנה לאחר שמונה השר לתפקידו, הוא החל לטפל במינוי החברים.
דגנית שי: משך זמן הטיפול היה ארוך יתר על המידה.
דגנית שי: נושא אחרון שבדקנו הוא מלגות לסטודנטים.
דגנית שי: המשרד נותן מלגות לסטודנטים שלומדים מדעים תמורת סיוע לתלמידי ט' עד י"ב בבתי-ספר על יסודיים.
דגנית שי: בחירת המוסדות שבהם לומדים והסטודנטים, והסטודנטים עצמם, נעשים בהליכים תחרותיים.
דגנית שי: סמנכ"ל תיאום תכנון ובקרה במשרד הכין את רשימת הסטודנטים הזוכים שלא בהתאם לתנאי הסף, ולכל אמות המידה שהמשרד קבע.
דגנית שי: ועדת המכרזים אישרה זאת.
דגנית שי: הוא לא קיים בקרה ראויה, ולכן נכנסו סטודנטים שלא היו אמורים להיכנס לאותה רשימה.
דגנית שי: למשל, כאלה שלא הוכיחו שמצבם הכלכלי מצדיק הענקת מלגה.
דגנית שי: הנהלת המשרד החליטה על מיון חוזר.
דגנית שי: שוב הכין הסמנכ"ל רשימה, שוב היא לא היתה לפי אמות המידה שנקבעו, והיא סטתה מתנאי ההליך התחרותי.
דגנית שי: ועדת המכרזים אישרה את הליכי המיון.
יואל חסון: איזה סמנכ"ל הכין?
קריאה: אבי ענתי.
דגנית שי: סמנכ"ל תיאום תכנון ובקרה במשרד.
יואל חסון: הוא הכין את ההמלצה לגבי המלגות.
דגנית שי: לגבי רשימת הסטודנטים שזכאים לקבל מלגה.
יואל חסון: ואז זה עבר לאן?
דגנית שי: זה עבר לוועדת המכרזים.
דגנית שי: ועדת המכרזים של המשרד אישרה את הרשימה.
יואל חסון: לא הבנתי מה לא תקין פה?
דגנית שי: הרשימה של הסטודנטים נבנתה בניגוד לקווים המנחים שהמשרד קבע לעצמו, ובניגוד לכללים של אותו הליך תחרותי.
יואל חסון: על-ידי הסמנכ"ל?
דגנית שי: אבל, ועדת מכרזים אישרה את זה.
יואל חסון: האם את יודעת האם הסמנכ"ל הונחה על-ידי מישהו?
דגנית שי: הוא היה בקשר עם הוועדה.
יואל חסון: האם הסמנכ"ל נמצא פה?
הדס פרבר: לא, זה חלק של משרד המדע.
דגנית שי: לסיכום, הליקויים שנמצאו בפעילות המשרד מעידים על מינהל לא תקין בשני תחומים מרכזיים: מתן תמיכות ורכישת שירותים.
דגנית שי: על המשרד לקבוע לאלתר את מבחני התמיכה לפי אמות מידה כמותיות בכל תרומה לתרבות, ולפעול בנחישות למינוי מועצות ציבוריות שפג תוקף המינוי של חבריהן.
דגנית שי: שומרי הסף - מי שמשמש בתפקיד חשב או יועץ משפטי - נדרשים לדאוג שוועדת המכרזים תפעל לפי קווים מנחים שקבע החשב הכללי.
דגנית שי: אנו מקווים שהשרה שהחליפה את השר מג'אדלה, הגברת לימור לבנת, תפעל לתיקון הליקויים שהעלנו.
דגנית שי: על משרדי האוצר והמשפטים להדק את הבקרה על המשרד בכל הנוגע למתן תמיכות ולרכישת שירותים.
יואל חסון: לפני שאני מעביר את רשות הדיבור הלאה, אני רוצה לשאול אותך שאלה.
יואל חסון: נחזור לנושא התמיכות.
יואל חסון: הגיע השר שיש לו אג'נדה ומדיניות מסוימת, מדוע זה נראה לא לגיטימי, או זה נראה בסופו של דבר בתוצאה לפי ראות עיניכם שזה לא היה תקין?
יואל חסון: כלומר, מהבחינה שהיה לו סדר עדיפויות אחר, הוא רצה לקדם תרבות אחרת.
יואל חסון: הוא שר, הוא מייצג אוכלוסייה מסוימת.
יואל חסון: סביר שהוא יגיד שמבחינתו זה היה סדר עדיפות שהוא קבע כשר.
יואל חסון: מדוע בסופו של דבר זה נראה בעינכם לא תקין?
דגנית שי: שר רשאי להתערב בקביעת מדיניות, והוא עושה זאת במידת הצורך באמצעות שינוי מבחני התמיכה.
דגנית שי: לדוגמה, אם שר רוצה לתת עדיפות לאזורים מסוימים בארץ, לפריפריה וכו', הוא רשאי לעשות את זה באמצעות מבחני התמיכה.
דגנית שי: לנקודה הזאת נתנו תשומת לב מרבית בדוח הזה.
דגנית שי: היום נוהל תמיכות שונה, וגם משרד המשפטים מדגיש זאת כל העת.
דגנית שי: לאחר שנקבעו המבחנים, ועדת התמיכות פועלת לפיהם.
דגנית שי: לאחר שנקבעו המבחנים, שר לא רשאי להתערב.
דגנית שי: הוא מתערב בשלב קביעת המבחנים.
קריאה: מילות המפתח זה שקיפות ושוויון, שהדברים צריכים להיות ידועים מראש.
יואל חסון: וזה לא היה פה.
קריאה: בדיעבד מתברר שלא.
יואל חסון: השר לשעבר מג'אדלה, אני אשמח לשמוע את הערותיך לדוח כולו.
גאלב מג'אדלה: אנחנו את דברנו אמרנו בתגובה.
גאלב מג'אדלה: אבל, משרד המבקר לא התחשב בתגובה.
גאלב מג'אדלה: ענינו אחד לאחד על כל הדברים האלה.
גאלב מג'אדלה: אני אתחיל מהסוף, מהשאלה החשובה שלך, אדוני היושב ראש, וזאת לפני שאני אומר את האני מאמין שלי.
גאלב מג'אדלה: אומרת לך גברתי שהשר רשאי להתערב בהליך קביעת הקריטריונים.
גאלב מג'אדלה: על מי אנחנו עובדים?
גאלב מג'אדלה: האם אנחנו עובדים על עצמנו בעיניים?
גאלב מג'אדלה: או על מי?
גאלב מג'אדלה: לא היו קריטריונים עשרים שנה.
גאלב מג'אדלה: לתרבות הערבית עשרים שנה לא היו קריטריונים.
גאלב מג'אדלה: איפה הייתם?
גאלב מג'אדלה: יושב מולי מכובדי מיכה ינון, ואומר לי: כולנו לא רצינו להתערב בתרבות הערבית, לא רצינו עימותים, לא רצינו אי נעימויות.
גאלב מג'אדלה: לא רצינו סיבוכים, לא רצינו שיאשימו אותנו.
גאלב מג'אדלה: אדם אחד ניהל את זה.
גאלב מג'אדלה: גם לא היה מדור לתרבות ערבית, איפה הייתם?
גאלב מג'אדלה: מדור לא היה.
גאלב מג'אדלה: ארבע שנים לא היה מדור.
גאלב מג'אדלה: היו שני אנשים ורבע.
גאלב מג'אדלה: איפה הייתם עשרים שנה שלא היו הקריטריונים?
גאלב מג'אדלה: ביום הראשון שבאתי, ובעזרת היועצת המשפטית ובעזרת החשב שהוא כבר לא בתפקיד, מודריק, התחלנו להוביל בתמיכה של המבקר, קריטריונים לתרבות הערבית כדבר ראשון.
גאלב מג'אדלה: עד אז, לפי דברייך עד שנקבעו קריטריונים, השר יכול לומר את דעתו.
גאלב מג'אדלה: והשר אמר את דעתו, ותיקן עיוותים, ואמרתי לכם והצבעתי לכם על עמותות שמקבלות מאות אלפי שקלים ללא הצדקה.
גאלב מג'אדלה: זה מזה שאני יודע בשטח, ואני מכיר את השטח יותר טוב מכם.
גאלב מג'אדלה: גם יותר טוב מוועדת התמיכות.
גאלב מג'אדלה: כי אני מסתובב, ואני שומע, ואליי אומרים ואליי פונים.
גאלב מג'אדלה: אני אמרתי לכם על עמותה אחת, ואתם התעקשתם על הנוהלים, ואנחנו לא יכולים לגעת בעמותה הזאת עם נוהלים ונוהלים.
גאלב מג'אדלה: אני לא ידעתי שיש דוח מבקר של האוצר עוד לפני שבאתי, מ-2005, על אותה עמותה שהוא מדבר.
גאלב מג'אדלה: אדוני היושב ראש, אם אתה תקרא את זה השערות שלך יעמדו.
גאלב מג'אדלה: אני אמרתי את הדברים האלה לגורמים הנוגעים בדבר במשרד –שנפסיק את הביזיון הזה.
גאלב מג'אדלה: העמותה הזאת מקבלת מאות אלפי שקלים – לא מגיע לה, חבר'ה לא עושים כלום, דוח של האוצר.
גאלב מג'אדלה: אוסמה חסן, משרד רואי החשבון שהוזמן על-ידי האוצר אומר את הדברים שלי שאני אפילו לא ידעתי עליהם.
גאלב מג'אדלה: הוא אומר אפילו הכי קשה שאפשר, וכולם מכירים את זה.
גאלב מג'אדלה: אני התערבתי לתקן עיוותים.
גאלב מג'אדלה: הסינמטק היחידי במגזר הערבי זכה לתשבחות של מיכה ינון.
גאלב מג'אדלה: אפילו ראש העיר בנצרת רצה להחביא אותו, ומיכה הלך במיוחד וביקר בסינמטק הזה כדי לתת לו עידוד תמיכה.
גאלב מג'אדלה: התערבנו התערבות קונסטרוקטיבית עניינית, מקצועית, לטובת התרבות הערבית.
גאלב מג'אדלה: סינמטק אחד מקבל 80 אלף שקל.
גאלב מג'אדלה: מה זה 80 אלף שקל?
גאלב מג'אדלה: האם זה בשביל לשטוף את הרצפה?
גאלב מג'אדלה: "אל-ניקאב" התיאטרון הדרוזי היחידי המוביל הגדול – קיבלו כסף קטן בשביל גרעינים.
גאלב מג'אדלה: אמרנו: חבר'ה, אין מוסדות עוגן אצל הערבים, אז לפחות תיקחו את ארבע-חמש-שש המוסדות הטובים, בעלי רמה המקצועית, שהחברים כתבו אליי - מיכה ינון ואחרים מכירים אותם מקצועית, הם מצוינים - ותעזרו להם להתרומם כך שבאחד מהימים הם יהפכו למוסד עוגן.
גאלב מג'אדלה: "סלמה" היא להקת ריקודים מחיפה של יותר מ-130 רקדנים - בנים בנות.
גאלב מג'אדלה: אני בחיים לא ידעתי עליה בכלל.
גאלב מג'אדלה: מה זה 80 אלף שקל שהיא מקבלת?
גאלב מג'אדלה: זה ה"ענבל" שלנו, או "בת-דור".
יואל חסון: מר גאלב מג'אדלה, תסביר רגע.
יואל חסון: היא אומרת לך שאתה כשר יכולת לקבוע את המבחנים, ולא קבעת אותם.
יואל חסון: אלא מה עשית?
יואל חסון: היית תחנה באמצע.
יואל חסון: תסביר למה היית צריך להיות תחנה באמצע.
גאלב מג'אדלה: כבוד היושב ראש, המבחנים לקחו שנתיים.
גאלב מג'אדלה: יכולתי לגמור את הקדנציה לפני שגומרים את המבחנים עם משרד המשפטים.
גאלב מג'אדלה: יושבים כאן נציגים של משרד המשפטים, וחבל שלא הזמנתם את החשב, מודריק.
גאלב מג'אדלה: שנתיים עמדתי ככה בשער יום יום עם לחץ כדי שיגמרו מבחנים.
גאלב מג'אדלה: בסוף הקדנציה שלי גמרו אותם, בחודש האחרון.
גאלב מג'אדלה: ובמקום לקבל תשבחות על זה שלתרבות הערבית אחרי עשרים שנה יש קריטריונים ותבחינים, אתה מקבל גם ביקורת.
עמוס אולצוור: אני רוצה לציין שאנחנו כתבנו ש- - -
גאלב מג'אדלה: סליחה, אני בדברים שלי.
גאלב מג'אדלה: אל תפריע לי.
גאלב מג'אדלה: לא קיבלת רשות דיבור.
יואל חסון: תן לו להמשיך.
גאלב מג'אדלה: שנתיים – ופה אני משבח את משרד המשפטים – באמת שנתיים עבדו קשה יחד עם היועצת המשפטית של המשרד, בלחץ אישי שלי שיהיו לנו מבחנים.
גאלב מג'אדלה: עשינו אסיפות, ושיתפנו את הציבור, ופרסמנו מספר פעמים את זה.
גאלב מג'אדלה: כינסנו פעם ראשונה בהיסטוריה את כל העמותות – 134 עמותות – והקמנו צוות היגוי שיהיה מעורב, שיהיה שותף לקריטריונים.
גאלב מג'אדלה: אני הקמתי גם מדור שעמדו בראשו אנשי מקצועי, ואנשי תרבות, ואנשי תיאטרון, ואנשי שירה.
גאלב מג'אדלה: פעם ראשונה שיש ליד מנהל המדור לתרבות ערבית, יש מדור רציני, מקצועי, טוב ורציני.
גאלב מג'אדלה: אבל, גם תיקנו עיוותים, כי היה שם עיוות עשרים שנה, עם כל הכבוד.
גאלב מג'אדלה: עם כל הכבוד, אני בא משם, ואף אחד לא יכול לספר לי סיפורים.
גאלב מג'אדלה: אף אחד לא יכול להגיד לי למה עמותה הזאת שעושה נפלאות ברמה לאומית, ממשיכה לקבל 80 אלף שקל.
גאלב מג'אדלה: בגלל שיקולים זרים.
גאלב מג'אדלה: כן, לאלה היו שיקולים זרים.
גאלב מג'אדלה: והשר אמר: פה צריך לתקן עיוותים - לסינמטק הראשון והיחידי במגזר הערבי, לתיאטרון "אל-ניקאב" הדרוזי היחידי הגדול והמוביל, ול"סלמה" להקת הדבקה הגדולים, אלה שעשיתם עליהם ביקורת.
גאלב מג'אדלה: הייתם צריכים לעשות ביקורת לשבח את השר שתיקן עיוות של עשרים שנה כלפי גופים שמשרתים את התרבות הערבית.
גאלב מג'אדלה: נכון שהשר לא התערב בסכומים.
גאלב מג'אדלה: אבל, אמרנו: צריך להגדיל להם, לסייע להם, לתת להם חמצן כי הם על פשיטת רגל, כי כבר לא תורמים להם.
גאלב מג'אדלה: אני חשתי את זה.
גאלב מג'אדלה: לצערנו הרב, אנשים יותר לא תורמים.
גאלב מג'אדלה: אין אולמות, ולא שמעתי מילה אחת שאמרתם: אין אולם אחד, אחד.
גאלב מג'אדלה: זו בושה שאי אפשר ללכת איתה - אולם אחד במגזר הערבי של יותר מ-250 כסאות, אחד.
גאלב מג'אדלה: אפילו ראש הממשלה לא האמין לי כשאמרתי לו דבר כזה.
גאלב מג'אדלה: הוא שלח את המנכ"ל שלו לבדוק את זה.
גאלב מג'אדלה: יש ארבע אולמות פרטיים של מכללות שלא עוברים את ה-260 כסאות.
גאלב מג'אדלה: אתה יודע איפה עשינו את האירועים שלנו?
גאלב מג'אדלה: בגן שמואל, בבית ברל, בכברי.
גאלב מג'אדלה: הבאנו לשם מאות אנשים כדי לעודד את הלהקות ואת התזמורות שלנו.
גאלב מג'אדלה: הוצאנו אותם מהכפרים, והם שילמו כסף לנסיעה יותר מאשר הכרטיס.
גאלב מג'אדלה: גם בחיפה.
גאלב מג'אדלה: האם זה לא בושה גדולה?
גאלב מג'אדלה: אולם אחד אין.
גאלב מג'אדלה: כל הכבוד לדוח המבקר, אני מאוד מברך.
גאלב מג'אדלה: אני בעד ביקורת.
גאלב מג'אדלה: אבל, אתם ראיתם רק את חצי הכוס הריקה.
גאלב מג'אדלה: אני מכיר את הצרכים יותר טוב מכם.
גאלב מג'אדלה: אני בא משם, ואף אחד לא יגיד לי מה הם הצרכים של הציבור שלי.
גאלב מג'אדלה: החגיגה נגמרה, ובשנתיים האלה אתם ראיתם שהחגיגה נגמרה.
גאלב מג'אדלה: מיכה ינון נתן לי גיבוי בעניין הזה, כי הוא אמר לי: תשמע, אני לא יכולתי להתערב.
גאלב מג'אדלה: פה אפילו השרים לא היה להם מה להגיד.
גאלב מג'אדלה: לא רצינו שייווצר פה מצב שאנחנו מתערבים למדור לתרבות הערבית - תרבות אחרת שאנחנו לא מכירים אותה.
יואל חסון: מה זה "להתערב"?
יואל חסון: מי ניהל את זה?
יואל חסון: היו שרים ונתנו למדור להתנהל בעצמו?
גאלב מג'אדלה: מה שאתה שומע, בדיוק מאה אחוז.
גאלב מג'אדלה: גם לא היה מדור.
יואל חסון: האם מר אמין ענבת
יואל חסון: אווי לא היה ראש המדור?
גאלב מג'אדלה: לא, זה מינוי שלנו חדש.
גאלב מג'אדלה: לפני שאדבר על האני מאמין – אני לא נכנס לא למלגות של הסטודנטים, ולא למכרזים, ולא לשירותים כי זה לא נוגע ל- - -
יואל חסון: רגע, אל תעבור נושא.
יואל חסון: אתה עדיין לא הסברת, ומעניין אותי - - -
גאלב מג'אדלה: אני עדיין בנושא.
יואל חסון: אתה עדיין בתמיכות.
גאלב מג'אדלה: אנחנו אמרנו את זה באופן הכי ברור.
גאלב מג'אדלה: אמרנו: מדור חדש, שר חדש, מנכ"ל חדש, מערכת חדשה, מערכת שעשרים שנה לא היה תבחינים.
גאלב מג'אדלה: קודם כל, צריך להכין תבחינים.
גאלב מג'אדלה: אבל, בינתיים צריך לתקן עיוותים.
גאלב מג'אדלה: קיימנו דיאלוג ושיחות – לא התערבות.
גאלב מג'אדלה: אני דוחה מכל וכל כל מילה של התערבות - להיפך.
גאלב מג'אדלה: גבי היועץ המשפטי שלנו בבניית הקריטריונים היה בשטח חמש-שש פעמים, ונפגש עם העמותות, ועם פעילי התרבות.
גאלב מג'אדלה: ובנינו קריטריונים על דעת כל גופי התרבות, בשיתוף ובמעורבות שלהם.
גאלב מג'אדלה: עד שאתה בונה את הקריטריונים לקח שנה וחצי.
יואל חסון: אבל, תסביר למה המדור החליט לתת סכום מסוים, ואחר כך זה עבר דרכך, ואתה שינית, וזה הגיע לוועדת תמיכות שונה ממה שהמדור המליץ.
בנימין צרפתי: ואיפה השקיפות?
בנימין צרפתי: ואף אחד לא ידע שהתהליך באמצע.
גאלב מג'אדלה: קודם כל, לא עבר דרכי.
יואל חסון: בסופו של דבר, אם אתם מגדירים את מה שהמדור אומר כהמלצות, אז זה לא המלצות.
יואל חסון: ואם אחר כך הנהלת המשרד החליטה לקבל אחרת, למה לא היה תהליך של שקיפות כמו שהוא אומר?
יואל חסון: יכול להיות שאם היית עושה תהליך שקוף יותר - - -
דגנית שי: לא רשאית.
יואל חסון: אז זה לא המלצה, זה קביעה.
דגנית שי: לא, לא.
דגנית שי: ועדת תמיכות רשאית שלא לקבל את המלצת המדור.
דגנית שי: משרד המשפטים גם מסביר באיזה מקרים היא רשאית אפילו להתעלם מהמלצות המדור.
דגנית שי: אם למשל, ועדת תמיכות חושבת שהמלצות המדור נפל בהן פגם, היא רשאית שלא להתחשב בהן.
דגנית שי: אבל, אם היא לא חושבת כך, ואנחנו לא ראינו בשום מסמך שהיא חושבת כך, גם חבריה לא אמרו זאת, היא רשאית לקחת את המלצות המדור, לשנות במידה מסוימת.
דגנית שי: אבל, לא להפוך אותן.
דגנית שי: אנחנו ראינו לגבי עמותות מסוימות שההחלטה היתה שונה בתכלית מההמלצה - בהבדלים שבין אפס לסכום מאוד מכובד.
דגנית שי: וההיפך, גם להוריד.
דגנית שי: ופה הטענה שלנו.
דגנית שי: אנחנו לא ניכנס עכשיו לפרטי הדוח, אבל בדוח אנחנו מתארים לפרטי פרטים ברמה של מה היה כתוב במייל הזה והזה, ואיך אנחנו יודעים שזה עבר דרך לשכת השר.
דגנית שי: מבחינתנו, הדברים הם שקופים לחלוטין.
דגנית שי: זה עבר לשר גם בפנייה, וקיבלנו תשובה והיא לא התייחסה לזה.
יואל חסון: כלומר, את אומרת בצורה ברורה שהיתה כאן באמצע פעילות בתוך לשכת השר ששינתה את הנתונים.
דגנית שי: השר והמנכ"ל, חד משמעית.
יואל חסון: המנכ"ל היה אז מר רוזן?
דגנית שי: כן, ד"ר רוזן.
עמוס אולצוור: אני רוצה להסביר.
עמוס אולצוור: המדור הוא גוף חיצוני, הוא לא עובדי המשרד.
עמוס אולצוור: הוא גוף מקצועי, והשר מינה אותו.
עמוס אולצוור: יושבים בו לא אדם אחד, אלא שישה חברים ואפילו יותר.
עמוס אולצוור: הם מכירים את התרבות הערבית, והם מגישים המלצה.
עמוס אולצוור: המסלול הוא שהם מגישים המלצה למחלקה המקצועית במינהל התרבות.
עמוס אולצוור: היא מקבלת את ההמלצה, אמורה לתת הערות משלה, ולהעביר את ההמלצה פלוס הערות משלה לוועדת תמיכות.
עמוס אולצוור: ועדת תמיכות היא לא הנהלת המשרד.
עמוס אולצוור: היא לא המנכ"ל ולא השר בתקופה הנוכחית.
עמוס אולצוור: אחרי זה המנכ"ל לשעבר התמנה ליושב-ראש ועדת תמיכות על-ידי השר.
עמוס אולצוור: צריך להבדיל בין הנהלת המשרד שזה השר והמנכ"ל, לבין ועדת תמיכות.
עמוס אולצוור: ועדת תמיכות היא גוף מקצועי.
עמוס אולצוור: אנחנו עושים את האבחנה הזאת כפי שמשרד המשפטים קבע.
עמוס אולצוור: נוהל תמיכות שונה על-ידי משרד האוצר בשנת 2000, והפריד, העביר את הסמכות לקבוע את סכומי התמיכה, מהשר והמנכ"ל לוועדת תמיכות שהיא גוף מקצועי.
עמוס אולצוור: הם עובדי מדינה.
עמוס אולצוור: אנחנו כתבנו בדוח דברים שעובדי המדינה להם ניתנה הסמכות כדי שהחלוקה תהיה שוויונית ומקצועית, וכך זה הוחלט.
עמוס אולצוור: אנחנו ציינו, ואני מצטט: "המשרד פרסם באוקטובר 2008 ברשומות מבחני תמיכה חדשים בתחום התרבות הערבית, דבר שלא נעשה במשך שנים.
עמוס אולצוור: " כלומר, ציינו לטובה את זה שבאמת אתה גרמת לזה שחקקו מבחני תמיכה כמותיים.
קריאה: הקרדיט ניתן לשר.
עמוס אולצוור: אני מדגיש כמותיים, כי גם לפני כששונו מבחני התמיכה, היו מבחני תמיכה.
גאלב מג'אדלה: לא היו.
עמוס אולצוור: היו, תשאל את משרד המשפטים.
גאלב מג'אדלה: לא היה שום דבר – לא ישנים, ולא עתיקים.
יואל חסון: מר גאלב מג'אדלה, תתייחס למלגות בבקשה.
גאלב מג'אדלה: מלגות זה לא נוגע לנו.
גאלב מג'אדלה: זה ועדת מכרזים.
גאלב מג'אדלה: אנחנו לא - - -
יואל חסון: יש טענה שם על התנהלות של המלגות, ולך אין מה להגיד?
גאלב מג'אדלה: מלגות זה לא אנחנו בכלל.
גאלב מג'אדלה: זה הסמנכ"ל.
גאלב מג'אדלה: מה שכן, אנחנו רוצים להתייחס לגבי מינוי מועצות.
גאלב מג'אדלה: שוב, אני לא מבין אתכם.
גאלב מג'אדלה: אני באתי למשרד ולא היתה מועצה אחת שהיה בה מניין.
גאלב מג'אדלה: 17 מועצות לא היה בהן מניין.
גאלב מג'אדלה: שנה וחצי עבדנו קשה יום ולילה כדי להתייעץ עם גופים, עם האקדמיה, ועם כל מיני מערכות כדי לאייש.
גאלב מג'אדלה: את מדברת על האידיש?
גאלב מג'אדלה: האם את מיתממת?
גאלב מג'אדלה: את יודעת שיש מלחמה ומאבק משפטי במועצת האידיש כבר חמש שנים?
גאלב מג'אדלה: התחילו לעשות בדיחה עליי: השר הלא יהודי עשה סדר באידיש.
גאלב מג'אדלה: ככה שמעתי.
גאלב מג'אדלה: את זה לא שמעת.
גאלב מג'אדלה: אני סיימתי את הפרשה במועצת האידיש אחרי ששנים היה שם קרע והליך משפטי, והיו תביעות משפטיות.
יואל חסון: דיברת באידיש?
גאלב מג'אדלה: כן, דיברתי איתם באידיש.
מיכה ינון: לעדכן אותך – עוד לא נפתרה הבעיה.
גאלב מג'אדלה: מצידנו כמשרד, נפתרה.
גאלב מג'אדלה: זה בית משפט, אנחנו לא מתערב.
גאלב מג'אדלה: אנחנו מינינו מועצה, מינינו יושב-ראש, מינינו סגן.
גאלב מג'אדלה: אנחנו את מלאכתנו עשינו.
גאלב מג'אדלה: זה שיש בית משפט, ויש תביעות - זה לא אנחנו.
גאלב מג'אדלה: אנחנו לא בית משפט.
דגנית שי: זה גם לא היה רלוונטי בתקופת הביקורת.
דגנית שי: העניינים המשפטיים היו לאחר מכן.
גאלב מג'אדלה: העניינים המשפטיים היו לפני, ועוד לפני.
גאלב מג'אדלה: כשאני באתי לא היתה מועצת האידיש, עם כל הכבוד.
גאלב מג'אדלה: אנחנו מינינו.
גאלב מג'אדלה: את מדברת על המוזיאונים?
גאלב מג'אדלה: על המוזיאונים אני אריץ לך, אדוני היושב ראש, תכתובת שלי כמה לחצתי על מוסדות ועל גופים שצריך להתייעץ איתם על פי חוק כדי להרכיב את מועצת המוזיאונים, וכמה התייעצתי, כמה מכתבים הרצנו במשך שנה וחצי.
גאלב מג'אדלה: יש לך את כל התכתובת.
גאלב מג'אדלה: אני מיניתי את כל האנשים האלה יחד עם הגופים המקצועיים, והתייעצנו עם הגורמים הנוגעים בדבר – מוזיאונים – במשך שנה וחצי ללא הפסקה.
גאלב מג'אדלה: מסרתי משרד שלא היה בו מוסד אחד חסר מניין – אחד.
גאלב מג'אדלה: אבל, אם האקדמיה לא משתפת פעולה לנציג שלה, האם אני יכול להכריח אותה?
גאלב מג'אדלה: אני יכול לעשות להם תזכורות, אני יכול להאיץ בהם, אני יכול לפנות ולכתוב אליהם.
גאלב מג'אדלה: לא ראיתי שאתם אמרתם שאנחנו קיבלנו משרד שיש בו 14 מוסדות ציבוריים שבאף אחד מהם אין מניין.
גאלב מג'אדלה: אנחנו את שלנו עשינו, אבל לא הכול בידינו.
גאלב מג'אדלה: יש גופים שצריך להתייעץ איתם על פי חוק.
גאלב מג'אדלה: יש אקדמיה, יש גורמים.
גאלב מג'אדלה: יש גורמים מקצועיים מחוץ למשרד, לא במשרד.
גאלב מג'אדלה: המשרד היה מאה אחוז, היה בסדר גמור.
גאלב מג'אדלה: כל הגורמים הנוגעים בדבר במשרד, אם זה מוזיאונים, או אם זה תרבות, עשו את מלאכתם.
גאלב מג'אדלה: יש אחר כך את ועדת שפניץ שהחליפה את רביבי, והיועצת המשפטית תגיד לך כמה מכתבים היא מריצה להם כל פעם, ואת זה מקבלים ואת זה דוחים, וזה חסר, וזה טפסים.
יואל חסון: תודה רבה לך בינתיים.
יואל חסון: אנחנו נגיע ליועצת המשפטית.
גאלב מג'אדלה: סליחה, אני חוזר ואומר – אנחנו עשינו את הכול כדי להאדיר את שמו של משרד המדע, התרבות והספורט.
גאלב מג'אדלה: אנחנו לא התעלמנו מהלך הרוח הציבורי שהיה בתרבות הערבית שנים ומהביקורת הקשה.
גאלב מג'אדלה: חברי שיושבים כאן חשו היטב את ההבדל העצום בין הנתק בין גופי התרבות, בין עמותות, לבין המשרד עד שבאנו.
גאלב מג'אדלה: וכן, את הקשר ויחסי הגומלין ההדוקים ושיתוף הפעולה אחרי זה.
גאלב מג'אדלה: זה לא נבע מהעיניים היפות של השר והמנכ"ל.
גאלב מג'אדלה: זה נבע מזה שהיינו קשובים.
גאלב מג'אדלה: שמענו ביקורת, והיינו קשובים לדברים.
גאלב מג'אדלה: האזנו לאנשים, ותיקנו עיוותים.
גאלב מג'אדלה: אמרנו במפורש שעמותות שקיבלו מאות אלפי שקלים לא היו צריכות לקבל.
גאלב מג'אדלה: אז מה, האם הניתוח הצליח והחולה מת?
גאלב מג'אדלה: אין לי כוונה כזאת – שלא תהיה לכם אי הבנה.
גאלב מג'אדלה: יש לי כוונה להיות קשוב לציבור הזה, לתקן את הדברים, להתערב קונסטרוקטיבית עניינית, מקצועית, לטובת התרבות הערבית.
גאלב מג'אדלה: את זה עשינו בדרך הכי טובה, ובשקיפות הכי גלויה.
גאלב מג'אדלה: דיברנו על זה באופן הכי מסודר, וגם אמרנו את הנימוקים למה.
גאלב מג'אדלה: אמרנו שלא יכול להיות שהתיאטרון הדרוזי היחידי והמוביל "אל-ניקאב" יהיה כזה קורס, ושאנחנו לא ניתן לו גיבוי לפחות פעם-פעמיים כדי להעמיד אותו על הרגליים, והסינמטק היחידי במגזר – היחידי.
גאלב מג'אדלה: אנחנו אמרנו את זה ברור.
גאלב מג'אדלה: ברוך השם, תודה לאל, שאין קשר לא משפחתי, לא עדתי, לא ההוא דרוזי, וההוא נוצרי, ואני מוסלמי.
גאלב מג'אדלה: חסר היה לי שהיה דבר כזה.
גאלב מג'אדלה: וגם לא מהאזור שלי.
גאלב מג'אדלה: ברוך השם אתה אדוני מלך השמיים.
גאלב מג'אדלה: רק זה היה חסר.
גאלב מג'אדלה: אדוני היושב ראש, קודם כל תמיד לכבד ולהעריך את עבודת הביקורת כי זה חלק מאורחות חיינו.
גאלב מג'אדלה: אבל, זו גם הזדמנות לומר את כל התשבחות לצוות המשרד שלנו שבאמת בשנתיים האלה עבד סביב השעון קשה מאוד.
גאלב מג'אדלה: הוא היה קשוב ותומך.
גאלב מג'אדלה: הוא גם סייע, וגם הבין את הצרכים.
גאלב מג'אדלה: כל מה שנותר לי לומר הוא שחבל לי שהביקורת חרגה, ולא התמקדה במה אנחנו עשינו כדי לתקן מצב של עשרים שנה.
גאלב מג'אדלה: זה חבל לי.
גאלב מג'אדלה: אבל, לא מאוחר.
גאלב מג'אדלה: עוד יראו עכשיו תוצאות של השנתיים האלה.
גאלב מג'אדלה: אני בטוח שהשרה תתקן איפה שצריך לתקן.
גאלב מג'אדלה: יש לי כל האמון וההערכה אליה.
גאלב מג'אדלה: אבל מצד שני, אני בטוח שגם יבינו ויעריכו שמה שעשינו היה לטובתו של התרבות הערבית.
גאלב מג'אדלה: אין לי ספק בזה.
יואל חסון: מר רוזן, אני רוצה שתתייחס בקצרה לנושא המלגות.
יואל חסון: אתה היית המנכ"ל באותו זמן.
יואל חסון: תתייחס לעניין המלגות ותסביר אותו, וגם את הנושא של תשלומים בעד רכישת שירותים ותמיכות.
יואל חסון: אם מישהו מהאנשים שהיו במשרד הם יותר רלוונטיים אז תגיד לי, ונשאל אותם.
יואב רוזן: אני חושב שכן, מכיוון שגם אני באופן אישי לא התעסקתי עם המלגות.
יואב רוזן: היה סמנכ"ל ש- - -
יואל חסון: אבל, כמנכ"ל אתה נושא באחריות.
יואל חסון: אבל, אם תגיד לי שמישהו אחר יכול - - -
יואב רוזן: הוגשה רשימה, והיא נבדקה.
יואב רוזן: היא אושרה על-ידי המשרד.
יואל חסון: מי בנה את הרשימה הזאת?
יואב רוזן: כנראה שהסמנכ"ל על פי קריטריונים שהיו לו.
יואל חסון: איזה קריטריונים היו?
יואב רוזן: שנמצאים במשרד.
יואל חסון: ואתה כמנכ"ל חותם על הקריטריונים, ועל הרשימה.
יואב רוזן: ברגע שאומרים לי הגורמים המקצועיים, גם החשב, וגם התקציבן, גם הסמנכ"ל, וגם היועץ המשפטי - - -